Uzulu weHwange Ukhala Ngokuthwaliswa Nzima Yizilwane
Abakhe endaweni ezingcelelane lendawo egcinelwa inyamazana zendle eye Hwange National Park uthi usethwele nzima ngemihlambi yezilwane ezaphuma kuleyo ndawo ezibadlela izifuyo
HWANGE — Uzulu we Hwange owakhe ezigabeni ezingcelelane lendawo egcinelwa inyamazana zasendle eye Hwange National Park uthi usethwele nzima ngemihlambi yezilwane esezile nyanga ezingaphezu kwezine zaphuma kuleyo ndawo zidlela uzulu izifuyo kanti njalo bakhona asebebulewe yizilwane ngesikhathi kusolelwa ukuthi lokhu kubangelwa yikuthi ugatsha lukahulumende lwezendle aluselamandla kanti njalo banengi abantu asebahlaliswa kutsha emahlathini azo izinyamazana. Udubo lokudlelwa izifuyo lezilimo zinyamazana zasendle eziyingozi ezifana lezilwane, indlovu, izingwe kanye lempisi alusinto entsha kuzakhamizi ze Chezhou, e Mwakwandara, ko Dingane, emapulazini aseGwayi, e Songwa kanye le Kamativi phakathi kwezinengi izigaba. Uzulu walapha uthi ulima minyaka yonke esazi ukuthi akulimileyo uzakwabelana lezinyamazana kanti njalo akalibali ukuthi phakathi kwezifuyo zakhe ezifana lenkomo, imbuzi kanye labobabhemi, kukhona ezizadliwa yizilwane kumbe impisi loba amaganyana umnyaka ungakapheli. Isakhamuzi njalo engukhansila ka Ward 16 eHwange umnumzana Cosmas Mwakiposa uthi loba kunzima, abantu besebelwejwayele udubo lwezinyamazana minyaka yonke ngoba zibuya zingene phakathi kwabantu zone zize zizisukele sezifuna ngoba ingatsha zikahulumende ezikhangeleane lokususa izinyamazana ezihluphayo ebantwini azibasizi ngalutho lanxa bekhalaza. Kodwa uthi okwenza uzulu ababaze udubo lwalonyaka yikuthi izilwane zakhona zabuya ngobunengi kanti njalo sezihlale izinyanga ezifika ezine kungelancedo oluvela kukhansili ye Hwange loba kugatsha lwezendle olwe Parks and Wildlife Management Authority oluseduze lanxa izilwane lezi sezilenyanga ezimbili zabulala umuntu. Uqhubeke echaza ukuthi kungani imizamo yonke yokucela ugatsha lwe Parks olukhangela ngezinyamazana ezihlupha uzulu olwe Problem Animal Control lolwekhansili olwe Communal Areas Management Programme for Indigenous Resources (CAMPFIRE) seyehlula. Usomabhizimusi we Cross Dete owakhe ko Dingane njalo owake wamela iHwange West edale lephalamende umnumzana Jealous Sansole yena uthi ingatsha zikahulumende okumele zeluse izinyamazana aziselawo amandla okwenza lokho. Kodwa uthi imbangela enkulu yokukhula kwezinga lezimpi esiphakathi kwabaseguswini lezothamlilo ilokwenza lendlela abantu abahlaliswa kutsha ngayo emapulazini. Uchaze esithi ukwanda kwabantu, ikakhulu emapulazini abhodele amagusu ayevikelwe eHwange le Gwayi sekwathathela izinyamazana igusu lokuhlala lokuzingela ngendlela esisenza ukuthi zisabalele zize ziyengena phakathi kukazulu zidinga amagusu okuhlala lokuzingela. Uthi okunye njalo osekwandisa izinyamazana ezingasabuyeliyo eHwange National Park yikuthi isimilutshwana kakhulu imithombo esebenzayo yamanzi ezinyamazana -ama watering pans - phakathi kwalesisibaya kanti ngaphandle amanzi atholakala sikhathi sonke somnyaka emadamu asetshenziswa ngabantu lezifuyo zabo. Ugatsha lwe Parks lubhekana njalo lodubo lokuswela imali yokuthenga amafutha asetshenziswa zinjini okumele zipompe amanzi esuka ezibholaneni esiya kumithombo yamanzi yokwakhiwa. Isiphathamandla sikahulumende esimele inhla yemaNdebeleni umnumzana Cain Mathema uthi kuliqiniso ukuthi selulubi kakhulu udubo lwezilwane emangweni we Hwange kodwa akusiqiniso ukuthi ingatsha zikahulumende sezehlulekile ukuhlenga uzulu osesesaba lokuhamba emini. Uthi ngokwazi kwakhe, i Parks yenza konke okusemandleni ukususa izinyamazana ezonela uzulu kanye lokufaka impilo zabantu engozini kodwa lokho kunzima ngoba lusebenza luphakathi kwezijeziso zenotho ezafakwa kuleli ngamazwe asentshonalanga. Uthi phezu kwemizamo ye Parks, uhulumende ngaphansi kohlelo lokuhlalisa kutsha abantu wabumba umthetho othi abantu abakhelane loba phakathi kwezinyamazana kumele bathole inzuzo ephuma ekuzingelweni kwazo yizethekeli ezivela ngaphandle. Uthi akaboni ukuthi ukuhlaliswa kwabantu emapulazini kungabe kubangela ngani ingaxabano phakathi kwabo labaseguswini ngoba baphiwa amandla okuthi basebenzise inzuzo evela kuzo ukuzithuthukisa ngokwakha amakilinika, izikolo, ukugebha izibholane, ukulungisa imigwaqo, amadibha kanye lokunye okunengi okuqondene lentuthuko yabo.